CELEX: 32017R0953
Language: hu
Date: 2017-06-06 00:00:00
Title: A Bizottság (EU) 2017/953 végrehajtási rendelete (2017. június 6.) a pénzügyi eszközök piacairól szóló 2014/65/EU európai parlamenti és tanácsi irányelvnek megfelelően a kereskedési helyszíneket működtető befektetési vállalkozások és piacműködtetők által készített pozíciójelentések formátuma és ütemezése tekintetében végrehajtás-technikai standardok meghatározásáról (EGT-vonatkozású szöveg. )

7.6.2017   
            
            
               HU
            
            
               Az Európai Unió Hivatalos Lapja
            
            
               L 144/12
            
         A BIZOTTSÁG (EU) 2017/953 VÉGREHAJTÁSI RENDELETE
   (2017. június 6.)
   a pénzügyi eszközök piacairól szóló 2014/65/EU európai parlamenti és tanácsi irányelvnek megfelelően a kereskedési helyszíneket működtető befektetési vállalkozások és piacműködtetők által készített pozíciójelentések formátuma és ütemezése tekintetében végrehajtás-technikai standardok meghatározásáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a pénzügyi eszközök piacairól, valamint a 2002/92/EK irányelv és a 2011/61/EU irányelv módosításáról szóló, 2014. május 15-i 2014/65/EU európai parlamenti és tanácsi irányelvre (1) és különösen annak 58. cikke (7) bekezdésére,
   mivel:
   
               (1)
            
            
               Annak érdekében, hogy az árualapú származtatott termékek, kibocsátási egységek és azok származtatott termékeinek piaca átláthatóbb legyen, az olyan kereskedési helyszínt működtető piacműködtetőknek és befektetési vállalkozásoknak, ahol az említett pénzügyi instrumentumokkal kereskednek, heti jelentést kell nyilvánosságra hozniuk a pozícióbirtokosok összesített számára és az egyes árualapú származtatott termékek, kibocsátási egységek és azok származtatott termékei összes olyan nyitott pozíciójára vonatkozóan, amely meghaladja a pozíciólimitek árualapú származtatott termékekre való alkalmazását meghatározó szabályozástechnikai standardokra vonatkozó (EU) 2017/591 felhatalmazáson alapuló bizottsági rendeletben (2) meghatározott küszöbértékeket, és ezt a jelentést meg kell küldeniük az Európai Értékpapírpiaci Hatóságnak (ESMA).
            
         
               (2)
            
            
               Az adott kereskedési helyszínek által előzőleg nyilvánosságra hozott jelentések egyértelműen meghatározott és egységes határidőn belül, kellő időben történő benyújtása megkönnyíti az ESMA számára, hogy az egész Unió területéről beérkező említett jelentéseket hetente központilag közzétegye.
            
         
               (3)
            
            
               A következetesség és a pénzügyi piacok zavartalan működése érdekében az e rendeletben megállapított rendelkezéseket és a 2014/65/EU irányelv rendelkezéseit azonos időponttól kell alkalmazni.
            
         
               (4)
            
            
               E rendelet alapját az ESMA által a Bizottságnak benyújtott végrehajtás-technikai standardtervezetek képezik.
            
         
               (5)
            
            
               Az ESMA nyilvános konzultációkat folytatott az e rendelet alapját képező végrehajtás-technikai standardtervezetekről, elemezte az ezekkel összefüggésben felmerülő esetleges költségeket és hasznot, és kikérte az 1095/2010/EU európai parlamenti és tanácsi rendelet (3) 37. cikke alapján létrehozott Értékpapírpiaci Érdekképviseleti Csoport véleményét,
            
         ELFOGADTA EZT A RENDELETET:
   1. cikk
   Adatszolgáltatási határidők
   A 2014/65/EU irányelv 58. cikkének (1) bekezdésében említett piacműködtetők és befektetési vállalkozások legkésőbb a következő hét szerdáján közép-európai idő szerint 17.30-ig megküldik az ESMA számára az említett cikk a) pontjában meghatározott heti jelentést az egyes heti zárásokkor tartott összesített pozíciók vonatkozásában.
   Amennyiben azon a héten, amikor az említett jelentést be kell nyújtani, hétfő, kedd vagy szerda az első bekezdésben említett piacműködtető vagy befektetési vállalkozás számára nem munkanap, az adott piacműködtetőnek vagy befektetési vállalkozásnak a lehető leghamarabb, de legkésőbb az adott héten csütörtökön közép-európai idő szerint 17.30-ig kell benyújtania a jelentést.
   2. cikk
   Hatálybalépés és alkalmazás
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   Ezt a rendeletet 2018. január 3-tól kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. június 6-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 173., 2014.6.12., 349. o.
   
   
      (2)  A Bizottság (EU) 2017/591 felhatalmazáson alapuló rendelete (2016. december 1.) a 2014/65/EU európai parlamenti és tanácsi irányelvnek a pozíciólimitek árualapú származtatott termékekre való alkalmazását meghatározó szabályozástechnikai standardok tekintetében történő kiegészítéséről (HL L 87., 2017.3.31., 479. o.).
   
      (3)  Az Európai Parlament és a Tanács 1095/2010/EU rendelete (2010. november 24.) az európai felügyeleti hatóság (Európai Értékpapír-piaci Hatóság) létrehozásáról, a 716/2009/EK határozat módosításáról és a 2009/77/EK bizottsági határozat hatályon kívül helyezéséről (HL L 331., 2010.12.15., 84. o.)